section_heading: Ostaci iz rimskog perioda
paragraph_text: Ispitivanja iz 1984. pokazala su da se na sjeveroistočnom dijelu lokaliteta ispod velike gomile kamenja nalaze ostatci građevine iz rimskog vremena. Građevina je imala mlađu i stariju fazu, a njeni ostatci dijelom su pokriveni nekropolom sa stećcima. Na drugom dijelu lokaliteta otkrivena je kasnoantička grobnica s dvovodnim krovom, izgrađena od krovnih i podnih opeka, a uz nju i podužni suhozid. Prema ostatcima vrlo je vjerojatno da je naselje trajalo najmanje do 6. stoljeća. Naknadnim istraživanjima otkopana su još dva groba s dvovodnim krovom, iz 5. ili 6. stoljeća te dva paralelna zida, koji najvjerojatnije pripadaju istoj građevini i kameni stup s prikazom križa.